次韵寄謝公表韓公朝請
作者：程俱
朝代：宋

paragraphs: 世人如鰂魚，自蔽飜吐墨。
猩熊亦何罪，不衛唇與足。
要當如木雁，安問定石玉。
向來休休翁，老去稱耐辱。
迹高名自汙，卒享清凈福。
肯爲接輿生，叩木妄歌哭。
韓公早聞道，垢濁久已出。
終成九層臺，不棄一簣築。
長安列戟第，桐影将缺秃。
寧辭治中輿，且食祠宫粟。
胸中荆棘盡，華髪當更綠。
抗塵我何庸，勇退公所獨。
何如善刀藏，聊放虚舟觸。